Predkladacia správa

Materiál  o Finančnom memorande pre projekt Phare SR0112 „Osobitný program na podporu odstavenia jadrových elektrární a následných opatrení v energetickom sektore pre Slovensko v roku 2001“sa predkladá na rokovanie vlády na základe uznesenia vlády Slovenskej republiky č. 600/2000 zo dňa 9. augusta 2000.

Cieľom predkladaného materiálu je informovať o Finančnom memorande pre projekt Phare SR0112 „Osobitný program na podporu odstavenia jadrových elektrární              a následných opatrení v energetickom sektore pre Slovensko v roku 2001“pred jeho podpísaním vládou Slovenskej republiky.

Výška grantu Phare, ktorý sa uvedeným Finančným memorandom poskytuje, je maximálne 25 mil EUR. Uvedené prostriedky musia byť nakontrahované najneskôr do termínu 30. 11. 2003 a vyplatené najneskôr do termínu 30. 11. 2004. 

Prostriedky Finančného memoranda uvedeného osobitného programu Phare sú určené na prevod do medzinárodného podporného fondu na odstavenie reaktora V1                 v Jaslovských Bohuniciach, ďalej len Fond BIDSF.  Uvedený fond bol zriadený v rámci organizačnej štruktúry Európskej banky pre obnovu a rozvoj, ďalej len EBOR, ktorá manažuje uvedené grantové prostriedky Phare. Fond BIDSF je taktiež otvorený aj pre finančný vstup iných prispievateľov. 
Okrem predmetného finančného memoranda podpísala Slovenská republika                a Európska komisia na rovnaký účel finačné memorandum SR 99 22 vo výške 10 mil EUR a SR 00 14 vo výške 20 mil EUR. 
Použitie uvedených prostriedkov je zamerané na financovanie prípravných                   a investičných aktivít potrebných k odstaveniu blokov reaktora V1 z prevádzky, prípadne na financovanie opatrení v produkcii a distribúcii elektrickej energie, ktorých realizácia bude vyplývať z dôsledkov samotného odstavenia reaktora V1 z prevádzky.

Všetky aktivity, ktoré budú financované prostriedkami poukazovanými cez Fond BIDSF, budú podliehať verejnému obstarávaniu podľa pravidiel EBOR. Obstarávanie bude zabezpečovať projektová realizačná jednotka „PMU“, ktorá bola k 1. 12. 2001 založená na Slovenských elektrárňach a.s. JEZ Jaslovské Bohunice v zmysle uznesenia vlády SR č. 1082/2001 z 15. 11. 2001, a ktorej činnosť vyplýva z „Rámcovej dohody medzi Slovenskou republikou a Európskou bankou pre obnovu a rozvoj týkajúcej sa aktivít Medzinárodného fondu pre podporu odstavenia Bohuníc na Slovensku“, podpísanej dňa 16.11.2001.

Všetky aktivity, ktoré budú financované prostriedkami poukazovanými cez Fond BIDSF, budú podliehať schváleniu „Zhromaždenia prispievateľov“ v zmysle ich príspevku            k docieleniu skorého odstavenia reaktora V1. Ku každej takejto aktivite (projektu) sa bude medzi EBOR  a Slovenskými elektrárňami a.s. JEZ Jaslovské Bohunice uzatvárať „Dohoda o Grante“

Projekty, ktoré budú financované Fondom BIDSF boli vo forme zámerov predbežne „Zhromaždením prispievateľov“ odsúhlasené, detailné dopracovanie projektov na ich realizáciu je predpokladané v 3. Q. r. 2002.